Pentru operație se pregătise luni întregi, ca și cum ar fi plecat în America, își făcuse din timp „bagajul pentru spital“, deși fata ei îi spusese în nenumărate rînduri: „Mamă, acum nu te mai internează pentru cataractă, ca pe vremuri! Mergi, te operează cu laser și dup-aia pleci acasă! N-o să ai nevoie de periuță de dinți…“ „Dar dacă o să apară complicații după operație și trebuie să rămîn la spital?“ – întreba ea neliniștită.